সিরাজগঞ্জ ইকো পার্ক দর্শনার্থী শূন্য— অবহেলার ছায়ায় সম্ভাবনাময় একটি পর্যটন কেন্দ্র

Fri, 23 May 2025 20:20:43 +0000

⁣সিরাজগঞ্জ সদর উপজেলার যমুনা নদীর তীরে অবস্থিত সিরাজগঞ্জ ইকো পার্ক একসময় স্থানীয় পর্যটকদের বিনোদনের জন্য একটি আকর্ষণীয় স্থান ছিল। প্রাকৃতিক পরিবেশ ও জীববৈচিত্র্য সংরক্ষণ এবং জনসাধারণের অবকাশ যাপনের উদ্দেশ্যে গড়ে তোলা এ পার্কটি এখন দর্শনার্থীশূন্য। অব্যবস্থাপনা, নিরাপত্তাহীনতা ও রক্ষণাবেক্ষণের অভাবে এটি এখন প্রায় পরিত্যক্ত অবস্থায় রয়েছে।

পার্কটি গড়ে তোলার মূল উদ্দেশ্য ছিল প্রাকৃতিক পরিবেশ সংরক্ষণ এবং মানুষকে প্রকৃতির কাছে টেনে আনা। তবে বর্তমানে পার্কের অবকাঠামো ভেঙে পড়েছে, বসার জায়গাগুলো নষ্ট হয়ে গেছে, হাঁটার পথগুলিতে আগাছা জমেছে, পুকুর ও উদ্ভিদবেষ্টিত এলাকাগুলোও ব্যবহারের অনুপযোগী হয়ে পড়েছে। সন্ধ্যার পর স্থানটি নিরাপত্তাহীন হয়ে পড়ে, ফলে পরিবার-পরিজন নিয়ে ঘুরতে আসার আগ্রহ হারাচ্ছে মানুষ।

এ প্রসঙ্গে সিরাজগঞ্জ ও পাবনা অঞ্চলের সহকারী বন সংরক্ষক কর্মকর্তা রিজিয়া পারভীন মিষ্টি জানান, “সিরাজগঞ্জ ইকো পার্কের বর্তমান অবস্থা আমরাও দেখছি। আমাদের প্রধান সমস্যা হচ্ছে জনবল ও বাজেট সংকট। তবে আমরা ইতিমধ্যে একটি উন্নয়ন প্রকল্পের প্রস্তাবনা পাঠিয়েছি। যদি সেটি অনুমোদিত হয়, তাহলে পার্কটির রূপান্তর সম্ভব। এটির সৌন্দর্য ও পরিবেশগত গুরুত্ব বিবেচনায় নিয়ে পর্যটন উন্নয়নে আমাদের আন্তরিকতা রয়েছে।”

তিনি আরও বলেন, “এখানে পাখি, গাছপালা ও নদীঘেঁষা পরিবেশ থাকার কারণে পার্কটির প্রাকৃতিক সৌন্দর্য অসাধারণ। সঠিক পরিকল্পনা ও তদারকির মাধ্যমে এটি শুধু জেলারই নয়, দেশের অন্যতম পর্যটন কেন্দ্র হতে পারে।”

স্থানীয়রা মনে করছেন, ইকো পার্কের উন্নয়নে স্থানীয় প্রশাসনের পাশাপাশি জনগণের সক্রিয় অংশগ্রহণ জরুরি। তাদের মতে, নিয়মিত পরিচর্যা ও অবকাঠামো উন্নয়ন, পর্যাপ্ত নিরাপত্তা নিশ্চিতকরণ, পাখি ও প্রাণীবৈচিত্র্য সংরক্ষণের উদ্যোগ, পরিবেশবান্ধব পর্যটন কার্যক্রম চালু এবং স্কুল-কলেজ পর্যায়ে পরিবেশ শিক্ষা কার্যক্রমের উদ্যোগ বাস্তবায়ন হলে পার্কটির চেহারা পাল্টে যেতে পারে।

সিরাজগঞ্জ ইকো পার্ক যেন অবহেলায় হারিয়ে যাওয়া এক সম্ভাবনার নাম। অথচ একটু সচেতনতা, পরিকল্পনা ও প্রশাসনিক পদক্ষেপই পার্কটিকে পরিণত করতে পারে একটি প্রাণবন্ত, সবুজ ও আকর্ষণীয় পর্যটনকেন্দ্রে। এখন সময় এসেছে প্রকৃতিকে ফিরিয়ে আনার, দর্শনার্থীদের আবারও স্বাগত জানানোর।